**Trans World Airlines** (**TWA**) boli hlavným leteckým dopravcom Spojených štátov, ktorý existoval v rokoch 1930 až 2001. Spoločnosť vznikla pod názvom **Transcontinental & Western Air** a spolu s American, United a Eastern Air Lines patrila medzi „Veľkú štvorku" vnútroštátnych leteckých dopravcov v USA.

V roku 1939 začal preberať kontrolu nad TWA obchodný magnát a priekopník letectva Howard Hughes a po druhej svetovej vojne viedol expanziu spoločnosti do Európy, na Blízky východ, do Afriky a Ázie, čím sa TWA stali druhým neoficiálnym národným leteckým dopravcom Spojených štátov po Pan Am. V 60. rokoch sa Hughes musel vzdať TWA a nové vedenie dopravcu kúpilo spoločnosti Hilton International a Century 21 v snahe diverzifikovať obchodnú činnosť dopravcu.

TWA sídlili v rokoch 1931 až 1964 v Kansas City v štáte Missouri a z tunajšieho medzinárodného letiska plánovali spraviť svoju hlavnú vnútroštátnu a medzinárodnú základňu, ale v 70. rokoch od tohto plánu upustili. Najväčšou základňou spoločnosti sa neskôr stalo Lambertovo medzinárodné letisko v St. Louis. Hlavnou transatlantickou základňou TWA bol Terminál TWA (*TWA Flight Center*) na Medzinárodnom letisku Johna F. Kennedyho v New Yorku. Terminál od architekta Eera Saarinena bol dokončený v roku 1962, má futuristický dizajn, ktorým sa značne odlišuje od ostatných letiskových terminálov. Betónové škrupiny vytvárajú obraz vtáka, ktorý sa skláňa nad zemou. V roku 1996 TWA postihla najväčšia letecká katastrofa v dejinách dopravcu, explózia letu TWA 800. V roku 2001 TWA kúpila spoločnosť American Airlines, ktorá po útokoch z 11. septembra prepustila viacerých bývalých zamestnancov TWA a v roku 2003 zatvorila základňu v St. Louis.

História
--------

Spoločnosť vznikla pod názvom *Transcontinental & Western Air* (*T&WA*) 16. júla 1930 zlúčením divízií Western Air Express (vznikol v roku 1925) a Transcontinental Air Transport (1928). Western Air Express lietal v prvom roku svojej činnosti (1926) s poštou aj cestujúcimi medzi Los Angeles a Salt Lake City. TWA otvorili v roku 1930 linku od pobrežia k pobrežiu (*coast-to-coast*), z Newarku v štáte New Jersey do Los Angeles s medzipristátím v Kansas City v Missouri, pričom celý let trval 36 hodín. Od roku 1934 pôsobil Western Air Express opäť ako samostatná spoločnosť (neskôr sa premenoval na *Western Air Lines*), zatiaľ čo TWA pôsobili naďalej ako transkontinentálny letecký dopravca.

Douglas DC-3 Transcontinental & Western Air (TWA) sa pripravuje na vzlet z Columbusu v štáte Ohio, 1940
V roku 1939 začal na naliehanie vtedajšieho prezidenta spoločnosti Jacka Fryeho v tichosti nakupovať väčšinový podiel akcií TWA obchodný magnát a priekopník letectva Howard Hughes, pričom do roku 1944 prevzal hlavný podiel v spoločnosti. Ďalší výrazný rozvoj TWA nastal po druhej svetovej vojne. V roku 1946 otvorili prvú medzinárodnú linku, z New Yorku do Paríža. Dňa 17. mája 1950 sa tým pádom premenovali na *Trans World Airlines*. V 50. rokoch spoločnosť rýchlo expandovala do Európy, na Blízky východ, do Afriky a Ázie.

Howard Hughes bol nakoniec v roku 1960 vytlačený z riadenia TWA, hoci naďalej vlastnil 78% spoločnosti. V roku 1961 podali TWA žalobu proti Hughes Tool Company s tvrdením, že táto spoločnosť porušila protimonopolné právo tým, že využila TWA ako trh vlastnej spotreby na obchodovanie s lietadlami. Toto tvrdenie však bolo vo veľkej miere závislé na získaní svedectva od samotného Hughesa, ktorý sa však stiahol do ústrania a odmietol svedčiť. V roku 1963 bol proti Hughes Tool Company vynesený rozsudok na zaplatenie 135 miliónov dolárov, ale v roku 1973 ho Najvyšší súd Spojených štátov zrušil na základe toho, že Hughes bol voči stíhaniu imúnny. V roku 1966 bol Hughes nútený predať svoje akcie TWA, pričom ich predaj mu vyniesol 546 549 771 dolárov.

Lockheed L-1049G Super Constellation Trans World Airlines na Medzinárodnom letisku Los Angeles, 1959
V rokoch 1969 až 1975 TWA prevádzkovali transpacifické linky a tiež lety okolo sveta, ale museli ich pozastaviť v dôsledku výmeny liniek s konkurenčnými Pan American World Airways. V roku 1979 sa TWA reorganizovali vo vlastníctve holdingovej spoločnosti s názvom Trans World Corporation, ale v roku 1984 Trans World predala TWA verejnosti, aby sa bránila proti hroziacemu nepriateľskému prevzatiu. TWA mali finančné problémy, ale koncom roka 1985 spoločnosť získal americký investor Carl Celian Icahn. O rok neskôr TWA kúpili spoločnosť Ozark Air Lines, ktorá svoje linky sústredila na juhovýchod Spojených štátov. Hoci TWA fungovali ako obvykle, podali v roku 1992 návrh na vyhlásenie konkurzu s cieľom umožniť včasnú reorganizáciu spoločnosti. Napriek tomu, že v nasledujúcom roku sa spoločnosť dostala z úpadku, TWA fungovali naďalej so stratou. Nepriaznivé obdobie spoločnosti skomplikovala ešte katastrofa letu TWA 800, ktorá sa udiala 17. júla 1996 a bola najväčšou nehodou v dejinách TWA. Let TWA 800 vzlietol z Medzinárodného letiska Johna F. Kennedyho v New Yorku a smeroval na Letisko Leonarda da Vinci-Fiumicino v Ríme, pričom mal mať jedno medzipristátie na Letisku Charlesa de Gaulla v Paríži. V Boeingu 747-131 (N93119) explodovala po 12 minútach letu palivová nádrž. Nehodu nikto neprežil. Následné vyšetrovanie odhalilo, že explóziu spôsobila iskra z nezabezpečeného senzoru paliva. Závery vyšetrovania viedli k nariadeniu, že všetky takéto a podobné systémy v kontakte s palivovou nádržou musia byť dobre izolované. Osobné svedectvá ľudí z pobrežia vtedy priniesli aj verzie, že mohlo ísť o teroristický útok alebo zablúdenú strelu amerického námorníctva. V januári 2001 TWA oznámili, že ich kúpi spoločnosť American Airlines. Dňa 1. decembra 2001 Trans World Airlines prestali existovať ako samostatný letecký dopravca.

Destinácie
----------

Propagačný plagát TWA
V roku 2001 Trans World Airlines lietali do 132 pravidelných a sezónnych destinácií v Severnej Amerike, Európe, Ázii a Afrike.

### Codeshare

Trans World Airlines mali tzv. codeshare dohodu a v roku 2001 prevádzkovali spoločné lety so spoločnosťami:

* Air Europa
* Air Malta
* America West Airlines
* American Airlines
* Kuwait Airways
* Royal Air Maroc
* Royal Jordanian

Flotila
-------

Letuschopný Douglas DC-2 „The Lindbergh Line" vo farbách TWA
Lockheed Model 12A Electra Junior, ktorý bol vyrobený v roku 1937 pre Continental Air Lines a od roku 1940 lietal u Transcontinental & Western Air najmä ako experimentálne skúšobné lietadlo
Boeing 737-800 (N915NN) spoločnosti American Airlines v sfarbení odkazujúcom na Trans World Airlines
### Flotila v roku 2001

Flotila Trans World Airlines pozostávala v čase prevzatia spoločnosťou American Airlines v roku 2001 z nasledujúcich lietadiel:


Flotila Trans World Airlines| Lietadlo | V prevádzke | Fotografia | Objednávky |
| --- | --- | --- | --- |
| Airbus A318-100 | — |  | 50 |
| Boeing 717-200 | 30 |  | 20 |
| Boeing 757-200 | 27 |  | — |
| Boeing 767-200ER | 12 |  | — |
| Boeing 767-300ER | 10 |  | — |
| McDonnell Douglas MD-81 | 8 |  | — |
| McDonnell Douglas MD-82 | 38 |  | — |
| McDonnell Douglas MD-83 | 65 |  | — |
| Spolu | 190 |  | 70 |

### Lietadlá používané pred rokom 2001


Lietadlá používané Trans World Airlines pred rokom 2001| Lietadlo | Počet | Fotografia | Zavedené | Vyradené | Poznámky |
| --- | --- | --- | --- | --- | --- |
| Boeing 307 Stratoliner | 5 |  | 1940 | 1951 |  |
| Boeing 707-120 | 59 |  | 1960 | 1983 |  |
| Boeing 707-320 | 67 |
| Boeing 720B | 4 |
| Boeing 727-100 | 35 |  | 1964 | 1993 |  |
| Boeing 727-200 | 61 |  | 1968 | 2000 |  |
| Boeing 747-100 | 25 |  | 1970 | 1998 | Jedno lietadlo havarovalo pri lete TWA 800. |
| Boeing 747-200 | 5 |  | 1984 | 1998 |  |
| Boeing 747SP | 3 |  | 1979 | 1986 |  |
| Convair 880 | 28 |  | 1960 | 1974 |  |
| Douglas DC-1 | 1 |  | 1933 | 1934 | TWA používali jediný vyrobený DC-1. |
| Douglas DC-2 | 31 |  | 1934 | 1942 |  |
| Douglas DC-3 | 104 |  | 1937 | 1957 |  |
| Douglas C-47 Skytrain |
| Douglas DC-4 | 7 |  | ? | ? |  |
| Douglas C-54 Skymaster | 8 |
| Douglas DC-9-14 | 6 |  | 1967 | 2001 |  |
| Douglas DC-9-15 | 21 |
| Douglas DC-9-31 | 38 |
| Douglas DC-9-41 | 3 |
| Douglas DC-9-51 | 12 |
| Lockheed Constellation | 40 |  | 1945 | 1967 |  |
| Lockheed L-1011 TriStar | 41 |  | 1972 | 1997 |  |
| Martin 2-0-2A | 21 |  | 1950 | 1955 |  |
| Martin 4-0-4 | 40 |  | 1950 | 1961 |  |
| Northrop Alpha | 14 |  | 1931 | 1935 |  |

Referencie
----------

1. ↑  DOGANIS, Rigas. *The Airline Business*. New York : Psychology Press, 2006. 307 s. ISBN 978-0-415-34615-3.
2. ↑  MEIER, By Barry. *Ailing T.W.A. Still a Symbol, and So Perhaps a Target, Abroad* [online]. nytimes.com, [cit. 2020-01-03]. Dostupné online.
3. ↑  Mark Byrnes @markbyrnes525 Feed Mark Byrnes is a senior associate editor at CityLab who writes about design and architecture.. *JFK's Most Famous Terminal May Soon Be Transformed Into a Flashy Hotel* [online]. citylab.com, 2013-09-20, [cit. 2020-01-03]. Dostupné online.
4. ↑  GRANT, Elaine X.. *TWA - Death Of A Legend* [online]. stlmag.com, 2006-07-28, [cit. 2020-01-03]. Dostupné online.
5. 1 2 3 4  The Editors of Encyclopaedia Britannica. *Trans World Airlines, Inc.* [online]. Encyclopædia Britannica, [cit. 2020-01-03]. Dostupné online.
6. ↑  BROOKS, By John. *The strange case of T.W.A. vs. Howard Hughes vs. T.W.A.* [online]. nytimes.com, [cit. 2020-01-03]. Dostupné online.
7. ↑  CNN. *What happened to Flight 800?* [online]. 19. júl 1996, [cit. 2011-04-05]. Dostupné online.
8. ↑  KNOWLTON, Brian. Investigators Focus Closely on Terrorism As Cause of Explosion: Chemicals Found on Jet Victims, U.S. Reports. *The New York Times*, 24. júl 1996. Dostupné online [cit. 2011-04-05].
9. ↑  FEDARKO, et. al.. Terror on Flight 800: Who wishes us ill?. *Time Magazine*, July 29, 1996. Dostupné online [cit. 2011-04-05].
10. ↑  REVKIN, Andrew C.. Conspiracy Theories Rife On Demise of Flight 800. *The New York Times*, September 17, 1996. Dostupné online [cit. 2011-04-05].
11. ↑  CNN. '*Pierre Salinger Syndrome' and the TWA 800 conspiracies* [online]. July 17, 2006, [cit. 2011-04-05]. Dostupné online.
12. ↑   *TWA AND AIR EUROPA SIGN CODE SHARING AGREEMENT* [online]. twa.com, [cit. 2020-01-04]. Dostupné online.
13. ↑   *TWA AND AMERICA WEST ANNOUNCE CODE SHARE AGREEMENT* [online]. twa.com, [cit. 2020-01-04]. Dostupné online.
14. ↑   *TWA SIGNS MARKETING ALLIANCE WITH KUWAIT AIRWAYS* [online]. twa.com, [cit. 2020-01-04]. Dostupné online.
15. ↑   *BOOK A FLIGHT TO TANGIER OR MARRAKECH WITH TWA* [online]. twa.com, [cit. 2020-01-04]. Dostupné online.
16. ↑   *TWA Celebrates Launch of Code-Share Service with Royal Jordanian Airline* [online]. twa.com, [cit. 2020-01-04]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Trans World Airlines**


|  |  |
| --- | --- |
| Portal | Portál letectvo |